Statsminister Lars Løkke Rasmussen (V) vil på Venstres sommergruppemøde fredag præsentere en plan for hurtig afskaffelse af Danmarks fem regioner, erfarer Berlingske. Regionerne skal være væk inden det planlagte regionsrådsvalg i 2013, og regeringen vil derfor indkalde til politiske forhandlinger om, hvordan landets sygehuse fremover skal drives. På forhånd er der opbakning til et opgør med regionerne fra de øvrige partier i den borgerlige blok. De fem regioner med folkevalgte regionsråd har kun drevet landets sygehuse siden 2007, da regeringen og Dansk Folkepartis kommunalreform trådte i kraft, men ifølge Venstre er deres opgave med at fastlægge fremtidens mere centralistiske sygehusstruktur med supersygehuse løst. Nu handler det om driften, og her vil Venstre i valgkampen tordne mod de fire socialdemokratisk ledede regioner, erfarer Berlingske. De borgerlige partier har ikke hidtil været enige om, hvorvidt sygehusene fremover skal samles i sygehusfællesskaber, og hvorvidt der skal indføres bestyrelser eller ledelser, der udpeges direkte fra Christiansborg.

Referat:
Region Nordjylland kan om to år være fortid. Statsminister Lars Løkke Rasmussen fremlægger nemlig fredag en plan, der skal afskaffe landets fem regioner. 